ส่วนที่ 1

ข้อมูลสรุป (Executive summary)

บริษัทประกอบธุรกิจผลิตและส่งออกอาหารทะเลแปรรูปบรรจุกระป๋องและบรรจุซอง (Pouch) ได้แก่
ปลาทูน่ากระป๋อง ปลาแซลมอนกระป๋อง ปลาซาร์ดีนกระป๋อง หอยลายกระป๋อง เนื้อปูกระป๋อง
และอาหารสัตว์เลี้ยงกระป๋อง แบ่งตลาดออกเป็น ตลาดส่งออก มีสัดส่วนร้อยละ 97 ของยอดขาย
ในประเทศออสเตรเลีย สหรัฐอเมริกา ญี่ปุ่น แคนาดา แอฟริกาใต้ สหราชอาณาจักร
และกลุ่มประเทศ ตะวันออกกลาง
โดยจำหน่ายผ่านตัวแทนทางการค้าที่มีประสบการณ์ด้านการตลาดต่างประเทศมานานกว่า 20 ปี
ส่งออกไปยังผู้นำเข้าสินค้าซึ่งมีความเชี่ยวชาญทางการตลาดในภูมิภาคนั้นๆ
ส่วนการจำหน่ายภายในประเทศ มีสัดส่วนร้อยละ 3 ของยอดขาย จำหน่ายภายใต้ตราสินค้า “TCB”
ผ่านผู้จัดจำหน่ายที่มีความเชี่ยวชาญทางการตลาดค้าปลีกที่สามารถกระจายสินค้าให้ถึงมือผู้บริโภคอย่างทันเวลา

ภายใต้สภาวะการแข่งขันในอุตสาหกรรมอาหารของตลาดโลกที่มีแนวโน้มสูงขึ้น
บริษัทมีแผนการพัฒนาองค์กรให้สามารถแข่งขันในตลาดได้อย่างต่อเนื่อง
โดยสามารถพัฒนากระบวนการผลิตให้เข้าสู่มาตรฐานการผลิตระดับสากล
ภายใต้มาตรฐานการปฏิบัติทางด้าน GMP, HACCP, ISO 9001, ISO 14001 และ OHSAS
18001 ตลอดจนการได้รับการรับรองการผลิตสำหรับผลิตภัณฑ์ HALAL และผลิตภัณฑ์ KOSHER
และยังมุ่งเน้นพัฒนาบุคลากรด้านต่างๆ ให้สามารถวิจัยพัฒนา
และผลิตสินค้าใหม่ๆที่สร้างความแตกต่าง0ในผลิตภัณฑ์เพื่อเข้าสู่การแข่งขันในตลาดและสามารถแสวงหาตลาดใหม่ได้อย่างต่อเนื่อง
นอกจากนี้การบริหารการจัดการโดยรวมขององค์กร ผู้บริหารระดับสูงของบริษัท
มีความสามารถบริหารงานในระดับสากลโดยสามารถจัดการทางด้านการตลาด
การจัดหาวัตถุดิบและการพัฒนาขั้นตอนการผลิตได้อย่างมีประสิทธิภาพภายใต้ความผันผวนของค่าเงิน
และความจำกัดของวัตถุดิบที่เป็นทรัพยากรธรรมชาติ

สำหรับปี 2550 กลุ่มบริษัทมีสินทรัพย์รวม ณ วันที่ 31 ธันวาคม 2550 จำนวน 2,049.49 ล้านบาท
ลดลง 170.01 ล้านบาท คิดเป็นร้อยละ 7.66 เมื่อเปรียบเทียบกับสินทรัพย์รวมของปี 2549
โดยลดลงในส่วนของสินทรัพย์หมุนเวียนเป็นหลัก สำหรับหนี้สินรวม ณ วันที่ 31 ธันวาคม
2550จำนวน 624.66 ล้านบาท ลดลง 85.23 ล้านบาท คิดเป็นร้อยละ 12.01
เมื่อเปรียบเทียบกับหนี้สินรวมของปี 2549 โดยลดลงในส่วนของหนี้สินหมุนเวียนเป็นหลัก
สำหรับส่วนของผู้ถือหุ้น ณ วันที่ 31 ธันวาคม 2550 จำนวน 1,424.82 ล้านบาท ลดลง 84.78
ล้านบาท เมื่อเปรียบเทียบกับปี 2549

สำหรับผลการดำเนินงานของกลุ่มบริษัท
รายได้จากการขายรวมของกลุ่มบริษัทในปีที่ผ่านมาลดลงร้อยละ 3.26 คือ ลดลงจาก 3,219.35
ล้านบาท ในปี 2549 เป็น 3,114.37 ล้านบาท ในปี 2550
เนื่องจากการชะลอตัวของเศรษฐกิจโลก ผลกระทบจากการแข็งค่าของเงินบาท
และการแข่งขันทางด้านราคาอย่างรุนแรง โดยที่ต้นทุนขายลดลงตามยอดขายจาก 3,059.10
ล้านบาทในปี 2549 เป็น 2,965.38 ล้านบาทใน 2550 แต่เมื่อเปรียบเทียบอัตราส่วนกับยอดขาย
ต้นทุนขายมีสัดส่วนที่สูงขึ้น ร้อยละ 0.2 เนื่องจากราคาน้ำมันได้เพิ่มสูงขึ้นทำให้ต้นทุนอย่างอื่น เช่น
วัตถุดิบ บรรจุภัณฑ์
ตลอดจนผลกระทบจากอัตราแลกเปลี่ยนเงินตราต่างประเทศที่มีความผันผวนค่อนข้างมาก
และค่าใช้จ่ายอื่นปรับตัวสูงขึ้นตาม ทำให้อัตรากำไรขั้นต้นของบริษัทลดลงจากร้อยละ 4.98 เหลือ
เพียงร้อยละ 4.78 ในขณะที่บริษัทไม่สามารถผลักต้นทุนที่เพิ่มขึ้นให้ลูกค้าได้ทั้งหมดก็ตาม
บริษัทจำเป็นที่จะต้องยอมรับสัดส่วนกำไรที่ลดลงเพื่อรักษาไว้ซึ่งปริมาณการขายและลูกค้าไว้
อย่างไรก็ตาม บริษัทยังมีค่าใช้จ่ายจากดอกเบี้ยจ่ายและค่าเสื่อมราคา
รวมถึงผลจากการขาดทุนจากอัตราแลกเปลี่ยนเงินตรา จึงทำให้บริษัทขาดทุนสุทธิ 68.28 ล้านบาท
ถึงกระนั้นบริษัทได้มีมติให้จ่ายเงินปันผลจากกำไรสะสมให้แก่ผู้ถือหุ้น

คุณภาพสินทรัพย์

สินทรัพย์ของบริษัทส่วนใหญ่จะเป็นลูกหนี้การค้า ณ วันสิ้นปี 2550 มีจำนวน 750.11 ล้านบาท
โดยกลุ่มบริษัทมีลูกค้าจำนวนมาก
ฝ่ายบริหารคาดว่าจะไม่เกิดเหตุการณ์ที่เก็บหนี้ไม่ได้โดยจะเห็นได้จากอายุลูกหนี้ส่วนใหญ่จะอยู่ภายในระยะเวลาที่ให้สินเชื่อ

สภาพคล่อง

กลุ่มบริษัทมีเงินสดและรายการเทียบเท่าเงินสด ณ วันสิ้นปี 2550 เท่ากับ 40.31 ล้านบาท เพิ่มขึ้น
16.95 ล้านบาท โดยรายการที่สำคัญที่มีผลต่อการเปลี่ยนแปลงในกระแสเงินสด
คือลูกหนี้การค้าของบริษัทลดลง ร้อยละ 23.15 เป็นหลัก
ซึ่งเป็นผลจากการขายที่ลดลงและความสามารถเร่งรัดการรับชำระหนี้ได้มากขึ้น
ขณะเดียวกันบริษัทมีสินค้าสำเร็จรูปคงเหลือ ซึ่งสามารถจะจำหน่ายได้ทันทีเพื่อเพิ่มสภาพคล่องได้ดี

ปัจจัยความเสี่ยง

การนำเข้าวัตถุดิบจากต่างประเทศเพิ่มมากขึ้น ราคาวัตถุดิบมีการเคลื่อนไหวสูงขึ้นเรื่อย ๆ
ตามภาวะตลาดโลก
บริษัทจึงเน้นการพัฒนาผลิตภัณฑ์ให้สามารถใช้แหล่งวัตถุดิบภายในประเทศทดแทนการนำเข้า
โดยยังคงไว้ซึ่งคุณภาพและรสชาดให้เป็นเลิศ
นอกจากนั้นยังเน้นการประหยัดพลังงานในขบวนการผลิตควบคู่ไปกับการพัฒนาเครื่องจักรให้สามารถประหยัดพลังงาน

ความผันผวนของอัตราแลกเปลี่ยนเงินตราต่างประเทศ มีผลกระทบโดยตรงต่อผลประกอบการ
จึงพยายามป้องกันความเสี่ยงโดยการทำสัญญาซื้อขายเงินตราต่างประเทศล่วงหน้า

การกีดกันทางการค้ามีหลายรูปแบบทั้งในรูปของการรวมกลุ่มการค้าเสรีในระดับโลกเพื่อสร้างอำนาจในการต่อรองทางการค้าของประเทศในกลุ่มสมาชิก
กำหนดมาตรฐานของสินค้าของแต่ละประเทศแตกต่างออกไป
การตัดสิทธิพิเศษทางภาษีศุลกากร(GSP)
บริษัทจำเป็นต้องปรับตัวให้สามารถนำสินค้าเข้าสู่ตลาดได้โดยมีต้นทุนทางการตลาด
และต้นทุนทางการผลิตที่ต่ำสุดเพื่อให้สามารถแข่งขันในด้านราคาและคุณภาพที่ตรงกับข้อกำหนด
และความต้องการของประเทศคู่ค้า

เศรษฐกิจโลกคาดว่าจะชะลอตัวลงในปี 2551 เนื่องจากปัญหาทางด้านเศรษฐกิจในสหรัฐอเมริกา
ในปีนี้ก็ยังมีอุปสรรค เพราะราคาวัตถุดิบและน้ำมันยังคงสูงและเปลี่ยนแปลงได้อย่างรวดเร็ว
ราคาสูงของน้ำมันส่งผลให้ต้นทุนดำเนินการและค่าขนส่งทางเรือสูงขึ้น
บริษัทจะยังคงเน้นไปยังการพัฒนาประสิทธิภาพและการบริหารเงินตราต่างประเทศ และ
ค้นหาโอกาสที่จะพัฒนาตลาดในตะวันออกกลางและยุโรปให้ดียิ่งขึ้น
คณะกรรมการได้เล็งเห็นว่าบริษัทอยู่ในสถานะที่พร้อมต่อสู้กับอุปสรรคและก้าวไปข้างหน้าได้ดียิ่งขึ้น

โดยภาพรวมแล้ว บริษัทสามารถจัดการทรัพยากรต่าง ๆ
ที่มีอยู่ได้อย่างมีประสิทธิภาพและมีศักยภาพในการเพิ่มยอดขายและการเพิ่มประสิทธิภาพการผลิต
การพัฒนาระบบการจัดการอย่างเป็นระบบและต่อเนื่องซึ่งมีผลต่อการเพิ่มความสามารถในการแข่งขันในอุตสาหกรรมได้ดี
และสามารถดำรงอยู่ในตลาดโลกได้อย่างต่อเนื่อง
โดยปรับกลยุทธ์ทางธุรกิจที่มุ่งเน้นการผลิตเพิ่มมูลค่าโดยการกระจายกลุ่มผลิตภัณฑ์ที่ก่อให้เกิดรายได้สูงและมีการแข่งขันน้อย